เก็บตกการเงิน
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ในช่วง 10 เดือนที่ผ่านมา
17 พ.ย. 2555

ธอส.ฟุ้ง 10 เดือน กำไรพุ่ง 7,400 ล้านบาท 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ในช่วง 10 เดือนที่ผ่านมา สามารถปล่อยสินเชื่อใหม่ได้ 8.79 หมื่นล้านบาท จากเป้าหมายทั้งปี 1 แสนล้านบาท และมีกำไรถึง 7,400 ล้านบาท สูงขึ้นเมื่อเทียบกับปีก่อนที่มีกำไร 6,900 ล้านบาท มีหนี้ที่ไม่ก่อให้เกิดรายได้ 6.6% ลดลงจากปีก่อน ซึ่งอยู่ที่ 7.12% มีเงินกองทุนต่อสินทรัพย์เสี่ยง 16.75% 
แหยงสินค้าขยับรับค่าแรงเพิ่ม
“นิด้าโพล” เปิดเผยผลสำรวจความคิดเห็นของประชาชน เรื่อง “ผลกระทบจากนโยบายการขึ้นค่าแรงขั้นต่ำ 300 บาท” ซึ่งสำรวจประชาชนทั่วประเทศ 1,247 ตัวอย่าง ระหว่างวันที่ 14-15 พ.ย. พบว่าประชาชน 48.04% เห็นว่า การขึ้นค่าแรงขั้นต่ำ 300 บาท อาจมีผลทำให้ผู้ประกอบการ หรือนายจ้างเลิกจ้างงานแรงงานไทย เพราะนายจ้างหันไปใช้แรงงานต่างด้าวที่มีค่าแรงถูกกว่าและมีความอดทน ขณะที่ 45.07% ระบุว่า ไม่มีผล เพราะลูกจ้างรายวันได้รับค่าแรงเกินหรือใกล้เคียงวันละ 300 บาทอยู่แล้ว อีก 6.9% ไม่แน่ใจว่าจะมีผลต่อการเลิกจ้างงาน
ส่วนความกังวลการขึ้นราคาสินค้าจากการขึ้นค่าแรง 300 บาท สูงถึง 68.4% กังวลว่าสินค้าจะมีการปรับตัวสูงขึ้น เพราะค่าแรงเป็นต้นทุนในการผลิต ขณะที่ 29.27% ไม่กังวล เพราะผู้ประกอบการหรือนายจ้างมีการปรับตัว เช่น ลดจำนวนแรงงาน ลดคุณภาพวัตถุดิบ ลดชั่วโมงล่วงเวลา เพื่อลดต้นทุนการผลิต ส่วน 2.33% ไม่แน่ใจ
ส่วนใหญ่ 69.45% มองว่าการขึ้นค่าแรง 300 บาท จะไม่ช่วยให้การออมเพิ่มมากขึ้น เพราะค่าครองชีพแพง ราคาสินค้าก็ปรับตัวขึ้น